आठ खेलाडीलाई  राष्ट्रिय प्रतिभा सम्मान
युवा तथा खेलकुद मन्त्रालयले सोमबार विभिन्न ७ खेलका ८ खेलाडीलाई खेलकुद राष्ट्रिय प्रतिभा सम्मान–०७४ बाट सम्मान गरेको छ । 
काठमाडौं — युवा तथा खेलकुद मन्त्रालयले सोमबार विभिन्न ७ खेलका ८ खेलाडीलाई खेलकुद राष्ट्रिय प्रतिभा सम्मान–०७४ बाट सम्मान गरेको छ ।  साथै दुई प्रशिक्षक र एक राष्ट्रिय खेल संघलाई पनि सम्मान गरियो ।सम्मानित हुने खेलाडीमा एथलेटिक्सका हरिकुमार रिमाल, फुटबलका किरण चेम्जोङ, पारा तेक्वान्दोकी सीता भण्डारी, जुडोकी मनिता श्रेष्ठ प्रधान, आर्चरीका जितबहादुर मोक्तान, ब्याडमिन्टनकी नङसल तामाङ र भलिबलका इमबहादुर राना मगर र प्रतिभा माली छन् । सम्मानितमध्ये भलिबलबाहेक अरुले जनही एक लाख पाए । भलिबल खेलाडीले समान ५० हजार थापेका थिए । प्रशिक्षकमा ब्याडमिन्टनका किरण थापा र करातेका दीपक श्रेष्ठले जनही १ लाखसहित सम्मान थापे । उत्कृष्ट खेल संघमा भारोत्तोलन सम्मानित भयो । उसले पनि १ लाख पायो । लनटेनिस र ब्याडमिन्टन संघ पनि सम्मानित भए । राष्ट्रिय खेलकुद परिषद्को ५४ औं वार्षिकोत्सवका अवसरमा आयोजित कार्यक्रममा राखेप प्रशासनतर्फ खुशराज दाहाल र प्राविधिकतर्फ मेघराज कठायत सर्वोत्कृष्ट कर्मचारीबाट पुरस्कृत भए ।प्रशासनतर्फ नवीन प्रधान तथा प्राविधिकमा प्रकाश मल्ल उत्कृष्ट कर्मचारी बने । रमा कोइराला प्रशासनतर्फ तथा परशुनारायण बोहरा परिषद् सेवामा पुरस्कृत भए । सर्वोत्कृष्टले २५ हजार, उत्कृष्टले १५ हजार र सेवा पाउनेले १० हजार थापेका थिए ।राखेपमा २५ र २० वर्ष सेवा पूरा गरेका कर्मचारी पनि सम्मानित भए । आर्थिक वर्ष २०७३/७४ सालमा विभिन्न अन्तर्राष्ट्रिय प्रतियोगितामा पदक जित्न जितेका खेलाडी पनि नगदसहित सम्मान भए । आर्थिक वर्षमा पदक जितेका ३ सय १६ खेलाडी नगदसहित सम्मानित भएका छन् । कान्तिपुरकर्मी सम्मानितराखेपले वार्षिकोत्सवकै अवसरमा कान्तिपुरका खेलकुद ब्यूरो प्रमुख हिमेश बज्राचार्यसहित ६ खेल पत्रकारलाई सम्मानित गरेको छ । सम्मानित हुनेमा राजु सिलवाल, मुकुन्द दाहाल, अजय फुयाल, निरञ्जन राजवंशी र नवीन अर्याल छन् ।